次韻答徐翼之畫木石  其一
作者：蘇過
朝代：宋

paragraphs: 軒裳定浮雲，於人竟何得。
不如飽詩書，頗似勤播植。
豐凶縱有時，穮蓑無倦色。
會須酬高廩，何用遽枉尺。
我觀徐夫子，六藝自警飭。
肯回少年駕，閉戶志匪石。
彈冠豈不好，恐遂林泉隔。
一朝墮世網，頓判雲間翮。
曲高和自寡，得喪相什伯。
願子保歲寒，功名當遠索。
俯首簿書間，聊將逃遣謫。